Israelul a avertizat, luni, patru ţări europene că intenţia lor de a recunoaşte un stat palestinian constituie un "premiu pentru terorism" ar diminua şansele unei soluţii negociate la conflictul israeliano-palestinian, informează Reuters.
"Recunoaşterea unui stat palestinian în urma masacrului din 7 octombrie trimite către Hamas şi alte organizaţii teroriste palestiniene mesajul că atacurile teroriste criminale împotriva israelienilor vor fi recompensate cu gesturi politice faţă de palestinieni", a scris ministrul de externe israelian Israel Katz pe platforma X (fosta Twitter).
"O soluţionare a conflictului va fi posibilă doar prin negocieri directe între părţi. Orice angajament în recunoaşterea unui stat palestinian nu face decât să îndepărteze o rezolvare şi sporeşte instabilitatea regională", a adăugat şeful diplomaţiei israeliene.
Spania a anunţat vineri că, în numele păcii în Orientul Mijlociu, a convenit cu Irlanda, Malta şi Slovenia să facă primii paşi către recunoaşterea statalităţii declarate de palestinieni în Cisiordania şi Fâşia Gaza.
Războiul dintre Israel şi mişcarea palestiniană Hamas a izbucnit după atacul terorist efectuat în 7 octombrie de comandouri ale militanţilor palestinieni în sudul Israelului, când cel puţin 1.160 de israelieni au fost uciși, iar circa 250 luați ostatici şi duși în Fâşia Gaza.
Armata israeliană a ripostat și, conform autorităţilor sanitare din Fâşia Gaza, acţiunile militare israeliene s-au soldat cu 32.333 de morţi şi aproximativ 75.000 de răniţi în rândul palestinienilor.